ROZHODNUTIE KOMISIE
z 23. novembra 2006,
ktorým sa schvaľujú plány na eradikáciu klasického moru ošípaných u diviakov a plány núdzového očkovania diviakov proti tomuto ochoreniu v Bulharsku
[oznámené pod číslom K(2006) 5468]
(Text s významom pre EHP)
(2006/800/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Bulharska a Rumunska, a najmä na jej článok 4 ods. 3,
so zreteľom na Akt o pristúpení Bulharska a Rumunska, a najmä na jeho článok 42,
so zreteľom na smernicu Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných (1), a najmä na jej článok 16 ods. 1 druhý pododsek a článok 20 ods. 2 štvrtý pododsek,
keďže:
(1)
Smernicou 2001/89/ES sa uvádzajú minimálne opatrenia Spoločenstva na kontrolu klasického moru ošípaných. Tieto opatrenia zahŕňajú ustanovenie, že po potvrdení prvého prípadu klasického moru ošípaných u diviakov majú členské štáty predložiť Komisii plán opatrení na eradikáciu tohto ochorenia. V tejto smernici sú obsiahnuté aj ustanovenia o núdzovom očkovaní diviakov.
(2)
Klasický mor ošípaných sa u diviakov v Bulharsku naďalej vyskytuje.
(3)
Vzhľadom na pristúpenie Bulharska by sa mali na úrovni Spoločenstva ustanoviť opatrenia v súvislosti so situáciou v tejto krajine, pokiaľ ide o klasický mor ošípaných.
(4)
Bulharsko zaviedlo program na zisťovanie a kontrolu klasického moru ošípaných na celom území tejto krajiny. Tento program naďalej prebieha.
(5)
Dňa 31. mája 2006 Bulharsko predložilo Komisii na schválenie plán na eradikáciu klasického moru ošípaných u diviakov a plán núdzového očkovania diviakov na celom území Bulharska.
(6)
Plány, ktoré Bulharsko predložilo, Komisia preskúmala a usúdila, že sú v súlade so smernicou 2001/89/ES.
(7)
Vzhľadom na pristúpenie Bulharska by sa mali tieto plány schváliť ako prechodné opatrenie, ktoré sa má uplatňovať počas deviatich mesiacov od dátumu pristúpenia.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Plán na eradikáciu klasického moru ošípaných u diviakov
Plán na eradikáciu klasického moru ošípaných u diviakov v oblasti stanovenej v bode 1 prílohy, ktorý Bulharsko predložilo Komisii 31. mája 2006, sa schvaľuje.
Článok 2
Plán núdzového očkovania proti klasickému moru ošípaných u diviakov
Plán núdzového očkovania diviakov proti klasickému moru ošípaných v oblasti stanovenej v bode 2 prílohy, ktorý Bulharsko predložilo Komisii 31. mája 2006, sa schvaľuje.
Článok 3
Dosiahnutie súladu
Bulharsko prijme potrebné opatrenia na dosiahnutie súladu s týmto rozhodnutím a následne ich uverejní. Bezodkladne o tom informuje Komisiu.
Článok 4
Účinnosť
Toto rozhodnutie sa uplatňuje len s výhradou nadobudnutia platnosti Zmluvy o pristúpení Bulharska a Rumunska a od dátumu nadobudnutia platnosti tejto zmluvy.
Uplatňuje sa počas deviatich mesiacov od dátumu nadobudnutia platnosti tejto zmluvy.
Článok 5
Toto rozhodnutie je určené členským štátom.
V Bruseli 23. novembra 2006